Kif ħabbar il-Kap tal-Oppożizzjoni Simon Busuttil nhar it-Tlieta li għadda, llum waranofsinhar, l-Oppożizzjoni ressqet mozzjoni ta' sfiduċja fil-Ministru tal-Intern u s-Sigurtà Nazzjonali Manuel Mallia. F'kummenti mal-media, il-Viċi Kap għall-Affarijiet tal-Parlament Mario de Marco sostna li l-Oppożizzjoni ma kellha l-ebda triq oħra ħlief li tippreżenta din il-mozzjoni wara li l-Prim Ministru Joseph Muscat naqas milli jneħħi lil Ministru Manuel Mallia. Hu qal li l-mozzjoni ta' sfiduċja fil-Ministru Mallia qed jitressaq anke biex l-Oppożizzjoni tkun qed tirrapreżenta l-għajta tal-poplu Malti u Għawdxi li qed jistenna li l-Ministru Mallia jerfa' r-responsabbiltà politika. Mario de Marco sostna li l-probabiltà hi li l-mozzjoni ma tgħaddix, iżda stieden lid-Deputati Laburisti biex jivvutaw skont il-kuxjenza. Hija sitwazzjoni redikola, qal Mario de Marco, li l-Oppożizzjoni kellha tasal biex tressaq il-mozzjoni ta' sfiduċja, minflok ma kien il-Prim Ministru li ħa d-deċiżjoni. Il-mozzjoni hija ffirmata mill-Viċi Kap għall-Affarijiet tal-Parlament Mario de Marco u mill-Kelliem għall-Intern u s-Sigurtà Nazzjonali Jason Azzopardi. Kopja tal-mozzjoni qed tiġi mehmuża ma' din l-istqarrija.
L-Oppożizzjoni tressaq mozzjoni ta' sfiduċja fil-Ministru Manuel Mallia.